གདམས་ངག་ལའང་གསུམ་ལས།ལྟ་བ་གཙོ་བོར་སྟོན་པ་བདེན་བཞིའི་ཁྲིད།རྟེན་འབྲེལ་གྱི་ཁྲིད།བདེན་པ་གཉིས་ཀྱི་ཁྲིད།ཇོ་བོའི་སློབ་མ་སོ་སོའི་ཀླུ་སྒྲུབ་ལུགས་ཀྱི་ཟབ་མོ་དབུ་མའི་ལྟ་བ་སྟོན་པའི་ཡིག་ཆ་རྒྱས་བསྡུས་དུ་མ་མཛད་པ་རྣམས་སོ།།སྤྱོད་པ་གཙོ་བོར་སྟོན་པའི་གདམས་ངག་ནི་ཐེག་ཆེན་བློ་སྦྱོང་གི་གདམས་པ་རྣམས་ཏེ།དེ་དག་གི་བརྗོད་བྱ་ནི་རང་དང་གཞན་གཉིས་ལས་གཞན་གཅེས་པར་འཛིན་པ་དང་།སེམས་ཅན་ཐམས་ཅད་སྡུག་བསྔལ་མཐའ་དག་དང་བྲལ་ནས།མཐར་ཐུག་གི་བདེ་བ་ཆེན་པོ་ཞིག་ལ་འགོད་འདོད་ཀྱི་བློ་བཅོས་མ་མ་ཡིན་པ་ཞིག་མ་སྐྱེ་བ་སྐྱེས་པ་དང་།སྐྱེས་ཟིན་གོང་འཕེལ་དུ་གཏོང་བའི་ཐབས་རྣམས་སྟོན་པ་ཞིག་ཡིན།བློ་སྦྱོང་གི་གདམས་ངག་གི་ཁུངས་གཏུགས་ས་ནི།ཐེག་ཆེན་གྱི་མདོ་སྡེ་སྤྱི་དང་།ལྷག་པར་དུ་མདོ་སྡེ་ཕལ་བོ་ཆེ་དང་།མདོ་སྡེ་དགོངས་འགྲེལ།དཔལ་མགོན་ཀླུ་སྒྲུབ་ཀྱིས་མཛད་པའི་རིན་ཆེན་ཕྲེང་བ།རྨི་ལམ་ཡིད་བཞིན་ནོར་བུའི་གཏམ།སེམས་ཅན་མགུ་བར་བྱ་བའི་བསྟོད་པ།རྒྱལ་སྲས་ཞི་བ་ལྷས་མཛད་པའི་བསླབ་བཏུས་དང་སྤྱོད་འཇུག་རྣམས་ཡིན།བཀའ་དང་བསྟན་བཅོས་དེ་དག་གི་མན་ངག་གི་སྙིང་བོར་ཕྱོགས་གཅིག་ཏུ་ལྡེབས་པ་བློ་སྦྱོང་དོན་བདུན་མར་གྲགས་པ་གསེར་གླིང་བ་ཆོས་ཀྱི་གྲགས་པས་ཇོ་བོ་རྗེ་ལ་གསུངས་པ་རིམ་གྱིས་མཆད་ཀ་པ་ལ་བརྒྱུད་དེ་མན་ངག་རྣམས་རྩ་བའི་ས་བཅད་བདུན་གྱི་སྒོ་ནས་འཆད་པའི་བསྟན་བཅོས་ཀྱི་མིང་ལའང་དོན་བདུན་མ་ཞེས་ས་བཅད་ཀྱི་སྒོ་ནས་མིང་འདོགས་མཛད་པའོ།།དེ་མིན་ཇོ་བོའི་བླ་མ་ངྷརྨ་རཀྵྀ་ཏས་མཛད་པའི་བློ་སྦྱོང་མཚོན་ཆ་འཁོར་ལོ།འདིའི་བརྗོད་བྱ་གཙོ་བོ་ནི།བདག་གཅེས་པར་འཛིན་པའི་བདག་འཛིན་གྱི་བློ་མངོན་གྱུར་པ་རྣམས་འཇོམས་པར་བྱེད་པ་ལ་མཚོན་ཆའི་འཁོར་ལོ་དང་འདྲ་བས་ན་བསྟན་བཅོས་ཀྱི་མིང་ཡང་བརྗོད་བྱའི་སྒོ་ནས་བཏགས་པའོ།།རྨ་བྱ་དུག་འཇོམས།གསེར་གླིང་བའི་སེམས་དཔའི་རིམ་པ།རྟོག་པ་འབུར་འཇོམས་ལ་སོགས་པའོ།།